Tones de pedres i sorra sobre les vies a l’altura de la parada del Parc de Montjuïc, ahir. / JOAN PUIG

El funicular de Montjuïc seguirà sense funcionar almenys dos mesos, després d'una esllavissada aquest dimecres a la matinada en una finca municipal adjacent i que afecta la via, segons ha informat aquest dijous Transports Metropolitans de Barcelona (TMB) en un comunicat.

Després de retirar la runa, TMB procedirà a avaluar els possibles danys a la via, el cable de tracció i les instal·lacions complementàries del funicular, i emprendrà les reparacions pertinents, l'abast de les quals marcaran la durada de la suspensió del servei, que en cap cas serà inferior als dos mesos.

Mentre no es recupera el servei, la connexió entre Paral·lel i Miramar està garantida amb un servei especial d'autobusos, que funciona amb el mateix horari del funicular i que admet els bitllets del sistema tarifari integrat; també es pot accedir a Miramar amb els autobusos 55 i 150.

MUR DE CONTENCIÓ

L'esllavissada, originada pel trencament del mur de contenció d'una finca veïna que és propietat de l'Ajuntament, va superar la tanca que delimita les instal·lacions del funicular i va cobrir la plataforma de via en un tram que passa a l'aire lliure, a prop de l'estació Parc de Montjuïc.

Després de la suspensió del servei, tècnics de TMB, els Bombers i l'Ajuntament han realitzat una primera recollida d'informació sobre el terreny, que servirà per elaborar un dictamen sobre les tasques necessàries per a la retirada segura de la terra i consolidar el terreny i les construccions existents.